Brojne četvrti New Orleansa nikad neće biti obnovljene
Stručnjaci za obranu od poplava tvrde da nije praktično i financijski isplativo obnoviti četvrti koje se nalaze ispod razine mora
Više od dva mjeseca nakon uragana Katrina, New Orleans još uvijek nije profunkcionirao. U grad se vratio samo manji dio od oko 500 tisuća stanovnika, a gradonačelnik Ray Nagin priznao je da će u najboljem slučaju, za sljedećih godinu-dvije, u gradu živjeti oko 250 tisuća ljudi. Raščišćavanje se nastavlja u četvrtima gdje se domovi i biznisi, koji su bili poplavljeni nakon pucanja nasipa, još uvijek mogu spasiti. No veliki dijelovi New Orleansa su toliko uništeni da najvjerojatnije ni neće biti obnovljeni. Središte grada je napušteno. Prometa je malo - očito je da nema užurbanosti i dinamike koja je karakteristična za jedan veliki gradski centar. Čak i u Francuskoj četvrti, dijelu grada koji je bio poznat po ekstravagantnim zabavama i neobuzdanom ponašanju turista, nema živosti. Mnogi barovi i restorani i dalje su zatvoreni, a oni koji posluju nisu puni. U stvari, turista je vrlo malo. Većina mušterija u trgovinama i restoranima uglavnom su vladini djelatnici ili članovi humanitarnih organizacija koji su na privremenom radu u gradu. Dugogodišnja stanovnica New Orleansa, profesorica arhitekture na sveučilištu Tulane, Ann Mason, kaže da je pred gradom težak oporavak: "Kad u cjelini sagledate ono što se dogodilo, slika je zabrinjavajuća. Svi su izgubili dom i radno mjesto, obitelji su doživjele teške udarce, brojne zgrade su uništene...Teško se nositi s tim." Gospođa Mason vjeruje da se nada može pronaći u činjenici da ima dosta građana koji već sada obnavljaju svoje kuće te pokušavaju oživjeti ključne industrijske grane: "Svatko ima svoje malo područje utjecaja, neovisno o tome radi li se o stolaru ili gradonačelniku. Svatko pokušava poboljšati vlastitu situaciju. Ako svi to pokušaju onda će se jednog dana sve te odvojene sfere spojiti i onda ćemo opet imati grad, nadam se, onakav kakav smo imali. Možda nikad neće biti potpuno isti, ali će to biti grad koji je kulturno raznolik, zanimljiv i jedinstven." No mnogi se najvjerojatnije neće vratiti u New Orleans, sve dok ne dobiju jamstva da će imati gdje stanovati i dok se ne popravi sustav zaštitnih nasipa i odvodnih kanala. U izvješću koje je prošlog tjedna predstavljeno Kongresu navodi se da sustav zaštitnih kanala nije bio odgovarajuće održavan i da bez značajnih poboljšanja neće moći izdržati neki novi snažni uragan. Guvernerka Louisiane, Kathleen Blanco, predložila je da se sustav nasipa poboljša kako bi se New Orleans obranio od budućih oluja i poplava: "Bolji zaštitni nasipi i obalna zona, te čvršće konstrukcije zgrada učinit će Louisianu mjestom gdje će se naši ljudi moći vratiti u solidne domove, na kvalitetna radna mjesta i u ponovno oživljene gradske četvrti." No stručnjaci za obranu od poplava kažu da nije praktično i financijski isplativo obnoviti one četvrti New Orleansa koje se nalaze ispod razine mora. Naime, područja koja su bila poplavljena u rujnu, u 19. su stoljeću godina bile - močvare. Tadašnji stanovnici živjeli su uglavnom u dijelovima grada koji su i prije dva mjeseca bili pošteđeni poplave. Međutim ta - recimo tako - 'sigurna zona' znatno je manja od dosadašnjeg gradskog područja. Ona ne bi mogla primiti pola milijuna ljudi koliko ih je živjelo u New Orleansu prije Katrine. Vlasti su svjesne da će ponovno oživljavanje New Orleansa ovisiti o povratku njegovih građana. Sada je glavno pitanje – gdje ih sve smjestiti?